b'\n_START_ARTICLE_\nAnalfabetisme\n_START_PARAGRAPH_\nAnalfabetisme er manglende evne til at l\xc3\xa6se og skrive, hvad end dette skyldes manglende skoling eller manglende evne til at l\xc3\xa6re sig f\xc3\xa6rdigheden. I 1998 anslog FN, at 16% af jordens befolkning var analfabeter. Blandt de arabiske stater var tallet i 2000 mere end 25% af m\xc3\xa6ndene og 50% af kvinderne. Ogs\xc3\xa5 i Ilande som Danmark er der mange mennesker, der er praktiske analfabeter._NEWLINE_Traditionelt har ulande altid v\xc3\xa6ret plaget af analfabetisme, men de har de seneste \xc3\xa5r f\xc3\xa5et mange flere i uddannelse bl.a. med hj\xc3\xa6lp fra FN, hj\xc3\xa6lpeorganisationer og u-landshj\xc3\xa6lp fra ilande.\n_START_SECTION_\nFunktionel analfabetisme\n_START_PARAGRAPH_\nEn del personer kan ogs\xc3\xa5 h\xc3\xb8re under betegnelsen funktionelle analfabeter, der sk\xc3\xb8nsm\xc3\xa6ssigt udg\xc3\xb8r 25%  af den danske befolkning. En funktionel analfabet har en uddannelse, der g\xc3\xb8r vedkommende i stand til at l\xc3\xa6se lettere tekster og artikler i aviser og ugeblade, eller med besv\xc3\xa6r f\xc3\xb8lge med i underteksterne p\xc3\xa5 en TV-udsendelse. Disse klarer sig som regel gennem livet uden at blive hjulpet._NEWLINE_Analfabetisme er ikke det samme som ordblindhed.\n_START_SECTION_\nAlfabetisk accidia\n_START_PARAGRAPH_\nDenne betegnelse d\xc3\xa6kker over personer der generelt har manglende interesse for at udtrykke sig klart ved korrekt stavning. Folk der lider af alfabetisk accidia udviser typisk ingen respekt for korrekt stavning og henviser ofte til, at det er betydningen af teksten der er altafg\xc3\xb8rende og ikke l\xc3\xa6sbarheden i denne. Accidia er det latinske ord for "dovenskab", og betegnelsen "alfabetisk accidia" er kun g\xc3\xa6ldende ved personer der faktisk kan stave, men ikke kan motivere sig til at bruge den n\xc3\xb8dvendige tid til at g\xc3\xb8re teksten l\xc3\xa6sbar. Betegnelsen er blevet aktuel grundet sms-sprogets udvikling; eksempelvis, "d" = det, "r" = er.'